Screenshot: Osječka TV

ČELNIK HDZ-a i Domoljubne koalicije odbio je do sada sva sučeljavanja i televizijska gostovanja. Ipak, Karamarko je večeras odlučio pokušati skupiti još desničarskih glasova gostovanjem u emisiji Bujica Velimira Bujanca. Po drugi put u pet mjeseci Karamarko je, kao čelnik najjače opozicijske stranke i i čovjek koji je uvjeren da će u nedjelju postati premijer, od svih voditelja odabrao Bujanca koji je pravomoćno osuđen jer je seks prostitutkama plaćao kokainom, a ni veličanje fašizma mu nije strano.



Ipak, već na samom početku je bilo jasno zašto je Karamarko za televizijsko gostovanje odabrao HDZ-u bliskog voditelja koji je VIP gost svih njihovih proslava.



Naime, što se moglo i pretpostaviti, emisija nije zamišljena kao politički talk show već sat vremena neplaćene reklame za Karamarka, HDZ i Domoljubnu koaliciju.



A u tih sat vremena Karamarko je ugodno razgovarao s Bujancem pričajući uglavnom o Tuđmanu, devedesetima i komentirajući Zorana Milanovića.



Fotografija s prošlog gostovanja Karamarka kod Bujanca

"Devedesete godine određivala se sudbina Hrvatske. Obranili smo se zahvaljujući braniteljima i Tuđmanu i njegovoj doktrini. Domoljubne snage bile su tada na razini događanja i ispunili su san. To je bio vrh hrvatske povijesti. I zato ja tvrdim da je Tuđman najveći Hrvat 20.stoljeća", odmah na početku Karamarko je dao naslutiti u kojem će smjeru emisija ići.



U međuvremenu su se, rekao je, dogodila dva mandata SDP-a koja su rezultat posrnuća HDZ-a, a ne kvalitete programa konkurentske stranke.



HDZ je distanciran od svakog totalitarizma

Tekst se nastavlja ispod oglasa





"Mi smo distancirani od svakog totalitarizma. Koliko smo antifašisti toliko moramo biti antikomunisti", rekao je Karamarko zaboravivši valjda da sjedi pored čovjeka kojemu slikanje s fašističkim obilježjima nije strano.



"Moramo poštivati i Domovinski rat, i Tuđmana i branitelje", dodao je Karamarko koji je tijekom emisije prvog hrvatskog predsjednika spomenuo kad god se ukazala prilika.



O Milanoviću



Središnji dio emisije protekao je u kritiziranju aktualnog premijera gdje se Karamarko pokušao predstaviti kao neokaljani svetac kojeg u srce boli svaki potez njegovog političkog protivnika.

"On viče Hrvatska, Hrvatska i lupa po tom stolu, sve skupa je to jedno glumatanje. Ja im ne vjerujem jer su neke druge stvari iskazivali. Odnos divljenja prema Tuđmanu također nije iskren", još jednom se Tuđmana sjetio Karamarko. Otkrio je i pozadinu svog ponovnog ulaska u HDZ. "Prvo što je bilo htio sam vratiti doktora Tuđmana u HDZ", objasnio je.



Ni riječi o programu



Najmanje o svemu pričalo se o HDZ-ovom gospodarskom programu, a o eventualnim reformama u emisiji u kojoj su dominirale teme iz devedesetih godina praktički nije bilo nijedne riječi. Ipak, u jednom trenutku Bujanec je Karamarka upitao o obećanoj mjeri da će za svako novorođeno dijete država dati 1000 eura.



"Kad kažemo 1000 eura, nije to neki veliki novac koji može utjecati na standard obitelji, ali pokazuje stav vlade prema obitelji", rekao je Karamarko.



Karamarko je izračunao da je potrebno oko 300 milijuna kuna godišnje da bi se ta mjera ostvarila, a to je moguće skupiti rezanjem troškova velikog broja udruga koje od države dobivaju milijune.



Iako je Bujanec cijelo vrijeme sugestivnim pitanjima otvoreno napadao Milanovića, Karamarko je cijelo vrijeme glumio sveca iščuđavajući se potezima premijera.



"Misli li Milanović mirno predati vlast?", upitao je u jednom trenutku Bujanec praktički ničim izazvan.



"Nadam se da su još uvijek racionalni i da ne pomišljaju na nikakav drugi način. To bi bilo štetno za njih, ostavilo bi nama trag, ne želim o tome ni razmišljati", odgovorio je Karamarko iako je ostalo nejasno na što točno Velimir Bujanec i njegov gost misle.



"Ja imam ovaj nastup i taj odnos prema njemu jer ja želim imati mirnu savjest. Ne želim da me se roditelji, djeca i žena srame. Ja sam kršćanin i vjernik", nastavio je Karamarko.



O Fimi mediji



"HDZ je stranka od 220 000 članova i apsurdno je da se cijelom jednom kolektivu sudi", rekao je Karamarko o FIMI Mediji.



"Jednu stranku koju čine prosječni Hrvati koji imaju egzistencijalni problem optužiti da je kriminalna organizacija, ja na to ne mogu priznati. Održali smo stranku, domoljublje smo reanimirali i ljudi su nam ostali vjerni", objasnio je.



O Šatoru u Savskoj



Bujanec je u kontekstu braniteljskog prosvjeda u Savskoj Karamarka pitao da komentira Milanovićevu izjavu kako mu nešto u šatoru smrdi



"Nisam mogao vjerovati kad je Milanović za branitelje rekao da smrde. Njemu smrde branitelji, zar je moguće da ti smrdi šatoru u kojem su ljudi koji su dijelove tijela dali za Hrvatsku? Da li ti smrdi domovinski rat i neovisnost? To je nešto za što bi morao dati ostavku. To je pitanje kulture, odnosa prema domovini i Domovinskom ratu. Hrvatska je trebala postati dio velike Srbije. Nikad na ništa neću biti toliko ponosan nego kad sam nosio odoru s kojom sam obilazio Alfe", raspričao se Karamarko.